M. Číž, podpredseda NR SR: (2008-07-03):
Vážené kolegyne, kolegovia, otváram rozpravu. Nedostal som žiadnu písomnú prihlášku. Preto sa pýtam, či sa do rozpravy hlási niekto ústne. Pokiaľ nie, uzatváram možnosť prihlásiť sa do rozpravy ústne. Vyhlasujem rozpravu za skončenú. Ďakujem navrhovateľovi, ako aj spravodajcovi a prerušujem rokovanie o tomto bode programu. Máme ešte výročnú správu o činnosti Ústavu pamäti národa z tých, čo pozývame. Ešte skúsim? (Hlasy z pléna.) Ďakujem pekne. Keďže je všeobecný súhlas, takže, vážené kolegyne, kolegovia, pozvem predsedu Správnej rady Ústavu pamäti národa pána Ivana Petranského, aby, pokiaľ je tu prítomný niekde, sa dostavil do rokovacej sály, ešte by sme mohli si vypočuť uvedenie jeho správy. ( Výročná správa o činnosti Ústavu pamäti národa za rok 2007. ) Takže vitajte, pán predseda. Máte slovo, uveďte vašu výročnú správu. Máte slovo. I. Petranský, predseda Správnej rady Ústavu pamäti národa: Ďakujem pekne. Vážený pán predsedajúci, dámy a páni, dovoľte mi, aby som predložil výročnú správu o činnosti Ústavu pamäti národa. Predkladaná správa dokumentuje činnosti a úlohy, ktoré vykonáva Ústav pamäti národa ako verejnoprávna ustanovizeň, materiálno-organizačné zabezpečenie, plnenie úloh uložených zákonom v hodnotenom období v roku 2007. Výročná správa bola prerokovaná 11. apríla 2008 v dozornej rade Ústavu pamäti národa a schválená správnou radou Ústavu pamäti národa 18. apríla 2008. Pokiaľ ide o orgány Ústavu pamäti národa, 1. februára 2007 bol zvolený nový predseda správnej rady a zaplnilo sa tak miesto štatutára ÚPN, ktoré bolo neobsadené od smrti Jána Langoša v júni 2006. Správna rada ako najvyšší orgán Ústavu pamäti národa zasadala počas roka desaťkrát. Okrem plnenia zákonom stanovených úloh prerokúvala základné rozhodnutia vo veci činnosti ústavu, schvaľovala interné smernice a ich úpravy, aktívne sa podieľala na tvorbe úloh a projektov, vykonávala kontrolu plnenia konkrétnych úloh a operatívne riešila situácie vzniknuté v dôsledku personálnych zmien v ústave. Dozorná rada zasadala desaťkrát za rok. Na svojich zasadnutiach bola informovaná predsedom, resp. podpredsedom správnej rady ÚPN o celej činnosti ústavu. Na jej zasadnutia boli prizývaní riaditelia sekcií a vedúci oddelení, ktorí informovali o práci v jednotlivých sekciách, resp. oddeleniach. V zmysle zákona a štatútu prerokovala štvrťročné správy o finančnom hospodárení Ústavu pamäti národa, správu o činnosti za rok 2006, návrh rozpočtu za rok 2008, kontrolovala, či sú finančné prostriedky používané v súlade so zákonom. Výbor Ústavu pamäti národa zasadal v roku 2007 dvadsaťkrát. Pokiaľ ide o organizačnú štruktúru Ústavu pamäti národa, tá sa v priebehu roku 2007 menila iba minimálne k pôvodnej štruktúre, čiže kancelária predsedu, oddelenie ekonomiky a správy, oddelenie sprístupňovania a referát Oral history, sekcia informatiky, sekcia archívu, sekcia dokumentácie a sekcie evidencií pribudla od 1. apríla 2007 po schválení správnou radou Ústavu pamäti národa aj sekcia vedeckého výskumu. Pokiaľ ide o financie, Ústav pamäti národa v roku 2007 hospodáril s rozpočtom 42 mil. 278 tis. Sk. Zásadnou úlohou Ústavu pamäti národa bolo sprístupňovanie dokumentov. V roku 2007 sa na ÚPN so žiadosťou o sprístupnenie dokumentov po bývalých bezpečnostných... (Ruch v sále.)